Οι πολύποδες μύτης ή αλλιώς ρινικοί πολύποδες είναι καλοήθεις σχηματισμοί του ρινικού βλεννογόνου.
Μορφολογικά παρομοιάζονται συχνά με ρόγες από σταφύλια, σε  λευκό ή γκρίζο χρώμα. Το μέγεθός τους δεν είναι σταθερό. Μπορεί να είναι τόσο μικροί που σχεδόν να μη φαίνονται. Ή αντίθετα μπορεί να είναι τόσο μεγάλοι σε βαθμό που να είναι εμφανείς – ακόμη και με γυμνό μάτι σε πολύ παραμελημένες καταστάσεις– απλά κοιτάζοντας κάνεις μέσα στα ρουθούνια. Συνήθως οι πολύποδες τείνουν να καταλάβουν όλο το χώρο που τους δίνεται. Και η επεκτατική τους τάση όμως δεν είναι η ίδια σε κάθε περιστατικό. Είναι σημαντικό να σημειωθεί πως εκτός των ρινικών θαλαμών , οι πολύποδες καταλαμβάνουν σχεδόν πάντα και ορισμένες ή όλες  τις κλειστές κοιλότητες του κρανίου (παραρρίνιους κόλπους) και συνήθως εξορμόνται από αυτές.
Συχνά ο όρος «πολύποδας» τρομάζει τους ασθενείς.  Δε θα έπρεπε να συγχέεται η κλινική σημασία του πολύποδα μύτης με πολύποδες που απαντώνται σε άλλα όργανα του σώματος. Πρόκειται για φλεγμονώδεις καλοήθεις σχηματισμούς, που μπορούν να εμφανιστούν σε οποιαδήποτε ηλικία και δεν εξαλάσσονται σε κακοήθεις όγκους. Δημιουργούν όμως έντονα λειτουργικά προβλήματα που θα αναφερθούν στη συνέχεια.